ਫਰਵਰੀ ਮਹੀਨੇ ’ਚ ਵੈਲਨਟਾਈਨ ਡੇ  ਭਾਵ ਪਿਆਰ ਦਾ ਦਿਨ ਹੋਣ ਕਰਕੇ ਬਹੁਤੀਆਂ ਰਿਲੀਜ਼ ਹੋਣ ਵਾਲੀਆਂ ਫ਼ਿਲਮਾਂ  ਇਸ ਵਿਸ਼ੇ ’ਤੇ ਆਧਾਰਤ ਹੁੰਦੀਆਂ ਹਨ। ਇਨ੍ਹੀਂ ਦਿਨੀਂ ਇੱਕ ਵਾਰ ਫਿਰ ਰੁਮਾਂਟਿਕ ਕਾਮੇਡੀ ਫ਼ਿਲਮਾਂ ਦਾ ਦੌਰ ਚੱਲ ਰਿਹਾ ਹੈ, ਇਸ ਲਈ ਜਿਸ ਨੂੰ ਦੇਖੋ, ਉਹੀ ਰੁਮਾਂਟਿਕ ਕਾਮੇਡੀ ਫ਼ਿਲਮ ਬਣਾ ਰਿਹਾ ਹੈ। ਇਸ ਸਭ ਦੇ ਚੱਲਦੇ 21 ਸਾਲ ਦੀ ਉਮਰ ’ਚ ‘ਆਸ਼ਿਕ ਬਣਾਇਆ ਆਪਨੇ’ ਜਿਹੀ ਸਫ਼ਲ ਫਿਲਮ ਦੇਣ ਵਾਲੇ ਨਿਰਦੇਸ਼ਕ ਆਦਿਤਿਯ ਦੱਤ ਕਿਸ ਤਰ੍ਹਾਂ ਪਿੱਛੇ ਰਹਿ ਸਕਦੇ ਸਨ। ਉਹ ਵੀ ਇੱਕ ਵੱਖਰੀ ਰੁਮਾਂਟਿਕ ਕਾਮੇਡੀ ਫ਼ਿਲਮ ‘ਵਿਲ ਯੂ  ਮੈਰੀ ਮੀ’ ਲੈ ਕੇ ਆ ਰਹੇ ਹਨ। ਉਨ੍ਹਾਂ ਦਾ ਦਾਅਵਾ ਹੈ ਕਿ ਇਸ ਫ਼ਿਲਮ ਦੇ ਅਖੀਰ ਤਕ  ਇਸ ਗੱਲ ਦਾ ਅੰਦਾਜ਼ਾ ਨਹੀਂ ਲਗਾਇਆ ਜਾ ਸਕਦਾ ਕਿ ਕਿਹੜਾ ਪਾਤਰ ਕਿਸ ਨਾਲ ਵਿਆਹ ਕਰਾਏਗਾ। ਫ਼ਿਲਮ ‘ਵਿਲ ਯੂ ਮੈਰੀ ਮੀ’ ਤਿੰਨ ਦੋਸਤਾਂ ਆਰਵ (ਸ਼੍ਰੇਅਸ ਤਲਪੜੇ), ਰਾਜਵੀਰ (ਰਾਜੀਵ ਖੰਡੇਲਵਾਲ) ਤੇ ਨਿਖਿਲ (ਮੁਜਮਿਲ ਇਬਰਾਹਿਮ) ਦੀ ਕਹਾਣੀ ਹੈ। ਤਿੰਨੇ ਬਚਪਨ ਦੇ ਦੋਸਤ ਹਨ ਜੋ ਇਕੱਠੇ ਖੇਡਦੇ-ਕੁੱਦਦੇ ਵੱਡੇ ਹੋਏ ਤੇ ਇੱਕ ਸਾਥ ਹੀ ਅੱਗੇ ਵਧੇ। ਤਿੰਨਾਂ ਨੇ ਸ਼ਰਤ ਰੱਖੀ ਹੈ ਕਿ ਉਨ੍ਹਾਂ ’ਚੋਂ ਜਿਹੜਾ ਸਭ ਤੋਂ ਪਹਿਲਾਂ ਵਿਆਹ ਕਰਾਏਗਾ, ਉਹ ਇੱਕ ਵੱਡੀ ਰਕਮ ਆਪਣੇ ਦੂਜੇ ਦੋਸਤਾਂ ਲਈ ਖਰਚ ਕਰੇਗਾ। ਕੁਝ ਸਮੇਂ ਬਾਅਦ ਨਿਖਿਲ ਆਪਣੀ ਪ੍ਰੇਮਿਕਾ ਅੰਜਲੀ (ਤ੍ਰਿਪਤਾ ਪਰਾਸ਼ਰ) ਨਾਲ ਵਿਆਹ ਕਰਨ ਦਾ ਫ਼ੈਸਲਾ ਕਰਦਾ ਹੈ। ਰਾਜਵੀਰ ਤੇ ਆਰਵ ਨੂੰ ਪਹਿਲਾਂ ਤਾਂ ਯਕੀਨ ਨਹੀਂ ਹੁੰਦਾ ਕਿ ਉਨ੍ਹਾਂ ਦਾ ਦੋਸਤ ਵਿਆਹ ਕਰ ਰਿਹਾ ਹੈ ਪਰ ਜਦੋਂ ਵਿਆਹ ਦਾ ਕਾਰਡ ਮਿਲਦਾ ਹੈ ਤਾਂ ਉਹ ਦੋਨੋਂ ਦੋਸਤ ‘ਬੀਚ ਵੈਡਿੰਗ’ ਲਈ ਦੁਬਈ ਪਹੁੰਚ ਜਾਂਦੇ ਹਨ। ਵਿਆਹ ਦੇ ਸਮਾਗਮ ’ਚ ਰਾਜਵੀਰ ਅਤੇ ਆਰਵ ਨੂੰ ਅੰਜਲੀ ਦੀ ਖ਼ਾਸ ਦੋਸਤ ਸਨੇਹਾ (ਮੁਗਧਾ ਗੋਡਸੇ) ਨਾਲ ਪਿਆਰ ਕਰ ਬੈਠਦੇ ਹਨ। ਇਸ ਤਿਕੋਣੀ ਪ੍ਰੇਮ ਕਹਾਣੀ ਦਾ ਦੁਖ਼ਦ ਪੱਖ ਇਹ ਹੈ ਕਿ ਇੱਕ ਮਸ਼ਹੂਰ ਉਦਯੋਗਪਤੀ (ਪਰੇਸ਼ ਰਾਵਲ), ਨਿਖਿਲ ਨੂੰ ਅਗਵਾ ਕਰ ਲੈਂਦਾ ਹੈ। ਨਤੀਜਾ ਨਿਖਿਲ ਤੇ ਅੰਜਲੀ ਦੇ ਵਿਆਹ ਸਮਾਗਮ ’ਚ ਸਭ ਕੁਝ ਉਲਟਾ-ਪੁਲਟਾ ਹੋ ਜਾਂਦਾ ਹੈ। ਕੀ ਨਿਖਿਲ, ਅੰਜਲੀ ਨਾਲ ਵਿਆਹ ਕਰ ਸਕੇਗਾ? ਦੂਜੇ ਪਾਸੇ ਸਭ ਤੋਂ ਵੱਡਾ ਸਵਾਲ ਇਹ ਹੈ ਕਿ ਸਨੇਹਾ, ਰਾਜਵੀਰ ਅਤੇ ਆਰਵ ’ਚੋਂ ਕਿਸ ਨਾਲ ਵਿਆਹ ਕਰੇਗੀ?
ਸੁਪਰਹਿੱਟ ਫ਼ਿਲਮ ‘ਆਸ਼ਿਕ ਬਣਾਇਆ ਆਪਨੇ’ ਤੋਂ ਬਾਅਦ ‘ਦਿਲ ਦੀਆ ਹੈ’ ਜਿਹੀ ਅਸਫ਼ਲ ਫ਼ਿਲਮ ਨਿਰਦੇਸ਼ਤ ਕਰ ਚੁੱਕੇ ਆਦਿਤਿਯ ਆਪਣੀ ਇਸ ਤੀਜੀ ਫ਼ਿਲਮ ਦੀ ਸਫ਼ਲਤਾ ਨੂੰ ਲੈ ਕੇ ਪੂਰੀ ਤਰ੍ਹਾਂ ਆਸਵੰਦ ਹਨ। ਉਨ੍ਹਾਂ ਦਾ ਕਹਿਣਾ ਹੈ ਕਿ ਇਹ ਇੱਕ ਮਨੋਰੰਜਨ ਭਰਪੂਰ ਰੁਮਾਂਟਿਕ ਫ਼ਿਲਮ ਹੈ ਤੇ ਇਸ ਵਿੱਚ ਇੱਕ ਤਿਕੋਣੀ ਪ੍ਰੇਮ ਕਹਾਣੀ ਵੀ ਹੈ। ਫ਼ਿਲਮ ਪੂਰੀ ਤਰ੍ਹਾਂ ਨੌਜਵਾਨ ਵਰਗ ਲਈ ਬਣਾਈ ਗਈ ਹੈ। ਇਸ ਲਈ ਚਾਰ ਨੌਜਵਾਨ ਸੰਗੀਤਕਾਰਾਂ ਨੂੰ ਇਸ ਨਾਲ ਜੋੜਿਆ ਗਿਆ ਹੈ। ਕਹਾਣੀ ’ਚ ਮਨੋਰੰਜਨ ਹੀ ਮਨੋਰੰਜਨ ਹੈ। ਕਿਤੇ ਕੋਈ ਸੰਦੇਸ਼ ਦੇਣ ਦੀ ਕੋਸ਼ਿਸ਼ ਨਹੀਂ ਕੀਤੀ ਗਈ ਹੈ। ਹਸਾਉਣ ਲਈ ਬੇਵਕੂਫ਼ੀ ਵਾਲੀਆਂ ਹਰਕਤਾਂ ਵੀ ਨਹੀਂ ਹਨ। ਇਹ ਮੌਜੂਦਾ ਸਮੇਂ ਦੀ ਪ੍ਰੇਮ ਕਹਾਣੀ ਹੈ, ਜਿਸ ਵਿੱਚ ਅੰਤ ਤਕ ਇਹੀ ਪਤਾ ਨਹੀਂ ਲੱਗਦਾ ਕਿ ਕਿਸ ਦਾ ਵਿਆਹ ਕਿਸ ਨਾਲ ਹੋਵੇਗਾ। ਐਨਾ ਹੀ ਨਹੀਂ ਫ਼ਿਲਮ ਦੇ ਮੱਧ ਤਕ ਤਾਂ ਇਹ ਵੀ ਪਤਾ ਨਹੀਂ ਚੱਲਦਾ ਕਿ ਰਾਜਵੀਰ, ਆਰਵ ਤੇ ਸਨੇਹਾ ’ਚੋਂ ਕੌਣ, ਕਿਸ ਨੂੰ ਪਟਾ ਰਿਹਾ ਹੈ।
ਰੁਮਾਂਟਿਕ ਕਾਮੇਡੀ ਫ਼ਿਲਮ ‘ਵਿਲ ਯੂ ਮੈਰੀ ਮੀ’ ਦੀ ਸਭ ਤੋਂ ਵੱਡੀ ਖਾਸੀਅਤ ਇਹ ਹੈ ਕਿ ਇਸ ਫ਼ਿਲਮ ਨੂੰ ਦੁਬਈ ਅਤੇ ਬੈਂਕਾਕ ਦੇ ਸਮੁੰਦਰੀ ਬੀਚ ਦੀਆਂ ਸ਼ਾਨਦਾਰ ਲੋਕੇਸ਼ਨਾਂ ’ਤੇ ਫ਼ਿਲਮਾਇਆ ਗਿਆ ਹੈ। ਸਿਰਫ਼ ਦਸ ਦਿਨ ਦੀ ਸ਼ੂਟਿੰਗ ਮੁੰਬਈ ਵਿੱਚ ਹੋਈ ਹੈ।
ਮਜ਼ੇਦਾਰ ਗੱਲ ਜੋ ਫ਼ਿਲਮ ਨਿਰਦੇਸ਼ਕ ਆਦਿਤਿਯ ਦੱਸਦੇ ਹਨ ਕਿ ਫ਼ਿਲਮ ਦੀ ਕਹਾਣੀ ਇਸ ਲਈ ਵੀ ਅਨੂਠੀ ਹੈ ਕਿਉਂਕਿ ਇਸ ਤਰ੍ਹਾਂ ਦਾ ਮਸਲਾ ਮੇਰੀ ਨਿੱਜੀ ਜ਼ਿੰਦਗੀ ਵਿੱਚ ਵੀ ਹੋ ਚੁੱਕਿਆ ਹੈ। ਉਸ ਤੋਂ ਪ੍ਰੇਰਿਤ ਹੋ ਕੇ ਮੈਂ ਇਹ ਫ਼ਿਲਮ ਲਿਖੀ, ਜਿਸ ਨੂੰ ਫ਼ਿਲਮ ਨਿਰਮਾਤਾ ਕ੍ਰਿਸ਼ਨ ਚੌਧਰੀ ਨੂੰ ਸੁਣਾਇਆ। ਉਨ੍ਹਾਂ ਨੂੰ ਕਹਾਣੀ ਪਸੰਦ ਆਈ ਅਤੇ ਫ਼ਿਲਮ ਬਣ ਗਈ।
ਇਸ ਫ਼ਿਲਮ ਦੇ ਨਿਰਮਾਤਾ ਕ੍ਰਿਸ਼ਨਾ ਚੌਧਰੀ ਤੇ ਵਿਪਿਨ ਜੈਨ ਹਨ ਤੇ ਸੰਗੀਤ ਸਚਿਨ ਗੁਪਤਾ ਤੇ ਸ਼ਰੀਬ ਤੋਸ਼ੀ ਨੇ ਦਿੱਤਾ ਹੈ।

ਪ੍ਰਸ਼ਨਃ ‘ਦਿਲ ਦੀਆ ਹੈ’ ਦਾ ਨਿਰਦੇਸ਼ਕ ਕੌਣ ਹੈ?


ਉੱਤਰਃ ‘ਦਿਲ ਦੀਆ ਹੈ’ ਦਾ ਨਿਰਦੇਸ਼ਕ ਆਦਿਤਿਯ ਦੱਤ ਹੈ।